Man vas vir non se moordSuster Mary Paule. Foto: Facebook ŉ 26-jarige man is in hegtenis geneem in verband met die moord op suster Mary Paule, ŉ 82-jarige non van die Rooms-Katolieke Kerk wie se liggaam in ŉ stroompie in Nangeni in die Oos-Kaap gevind is. Kol. Mzukisi Fatyela, ŉ polisiewoordvoerder, het gesê die man is Donderdag in Mthatha in hegtenis geneem. Maroela Media het vroeër berig Paule is Sondag in Mthatha gekaap en ontvoer en haar liggaam is ŉ dag later gevind. Suster Paule was ‘n weldoener in haar gemeenskap en was onder meer by verskeie kinderhuise betrokke. Fatyela het gesê nadat haar voertuig gekaap is, het mense wat saam met haar werk die voertuig in Mthatha opgemerk en dit agtervolg. “Die polisie is ontbied terwyl die mense die voertuig agtervolg het. Die bestuurder het probeer wegjaag, en het in die proses die voertuig laat rol.” Twee verdagtes het van die toneel gevlug. Die polisie het beslag gelê op ŉ vuurwapen en ŉ selfoon wat aan een van die verdagtes behoort. Die 26-jarige verdagte gaan binnekort in die hof verskyn. – SAPA Lees ook: Non se liggaam gevind: ‘Sy was ‘n merkwaardige vrou’ Vrou se liggaam gevind na kaping